যা হোক, মনির সাহেব তাঁর একমাত্র সন্তান মিষ্টিকেও সততার শিক্ষা দিয়েই বড় করে তুলেছেন। স্ত্রী মালিহাও তাকে কম সাহায্য করেন না এ ব্যাপারে। গুটি গুটি পায়ে হাঁটতে শেখা মিষ্টি আজ বেশ বড়। তাই, বাবা-মায়ের ভাবনাও বেড়ে গেছে তাকে নিয়ে। অনেক ভেবে চিন্তে সাধ্যের মধ্যে খুব ভালো একটা স্কুলে ভর্তি করে দিলেন মেয়েকে। মিষ্টির জীবনের আরেকটা অধ্যায় শুরু হতে চলেছে আজ। স্কুলের প্রথম দিন। অন্যরকম একটা অনুভূতি নিয়ে বাবা-মায়ের সাথে স্কুলে চলল মিষ্টি।